Dôvodová správa

1. Všeobecná časť

Navrhuje sa stručná novela zákona, ktorým sa mení a dopĺňa zákon č. 105/2002 Z.z. o poskytnutí jednorazového finančného príspevku príslušníkom československých zahraničných alebo spojeneckých armád, ako aj domáceho odboja v rokoch 1939 – 1945 v znení neskorších predpisov, ktorej obsahom je odstránenie možných výkladových nejasností a doplnenie procesných ustanovení.

Návrh zákona je v súlade s Ústavou Slovenskej republiky, ako aj s medzinárodnými zmluvami, ktorými je Slovenská republika viazaná.

Doložka finančných, ekonomických, environmentálnych vplyvov a vplyvov na zamestnanosť
1. Finančný vplyv
Výdavky, ktoré budú spojené s prijatím tohto návrhu zákona budú hradené v rámci záväzných limitov z rozpočtovej kapitoly Ministerstva spravodlivosti SR.

2. Ekonomický vplyv
Nebude mať vplyv.

3. Environmentálny vplyv
Nebude mať vplyv.

4. Vplyv na zamestnanosť
Nebude mať vplyv.

Doložka zlučiteľnosti
návrhu právneho predpisu
s právom Európskych spoločenstiev a právom Európskej únie

1.	Navrhovateľ právneho predpisu: vláda Slovenskej republiky.
2.	Názov návrhu právneho predpisu: návrh zákona, ktorým sa mení a dopĺňa zákon č. 105/2002 Z.z. o poskytnutí jednorazového finančného príspevku príslušníkom československých zahraničných alebo spojeneckých armád, ako aj domáceho odboja v rokoch 1939 – 1945 v znení neskorších predpisov.
3.	Návrh zákona svojou problematikou nepatrí medzi prioritné oblasti aproximácie práva uvedené v čl. 70 Európskej dohody o pridružení a svojou problematikou nepatrí ani medzi priority odporúčané v Bielej knihe. 
4.	V práve Európskych spoločenstiev a v práve Európskej únie nie je problematika návrhu právneho predpisu upravená. Úprava v predmetnej oblasti je ponechaná na jednotlivé štáty.
5.	Stupeň zlučiteľnosti návrhu právneho predpisu s právom Európskych spoločenstiev a Európskej únie: 
6.	Gestor (spolupracujúce rezorty): Nakoľko sa do návrhu zákona netransponujú žiadne ustanovenia smerníc, považujeme stanovenie gestora za bezpredmetné.
7.	Na príprave návrhu zákona sa nezúčastnili žiadni experti.

2. Osobitná časť
K Čl. I:
K bodom 1 až 3:
	Predkladateľ na účel odstránenia možných výkladových nejasností navrhuje upresniť ustanovenia § 4 ods. 2 a 5 v tom zmysle, že predmetný príspevok sa poskytuje bez ohľadu na dĺžku účasti v odboji. Platná právna úprava umožňovala rôzny výklad predmetných ustanovení, čo mohlo viesť v niektorých prípadoch k prílišnej tvrdosti zákona.

K bodu 4:
	Navrhuje sa doplniť procesné ustanovenia aj o možnosť kvázi preskúmania rozhodnutia mimo odvolacieho konania. Ide o obdobný inštitút, aký pozná správny poriadok a navrhovaná úprava s malými zmenami tento inštitút preberá.

K Čl. II:
	Účinnosť sa navrhuje ustanoviť 1. marca 2005.